ผู้ถือหุ้น EFORL เคาะเพิ่มทุน-ออกวอร์แรนต์ ระดมเงินกว่า 2 พันลบ. ลุยเครื่องมือแพทย์
ผู้ถือหุ้น EFORL เคาะเพิ่มทุน 1,199.36 ล้านหุ้น-ออกวอร์แรนต์ 2 ชุด ระดมเงินกว่า 2.1 พันลบ. ลุยขยายธุรกิจเครื่องมือแพทย์ ตั้งเป้ารายได้ปี 65 แตะ 2.4 พันลบ. โต 20%
ผู้ถือหุ้น EFORL เคาะเพิ่มทุน 1,199.36 ล้านหุ้น-ออกวอร์แรนต์ 2 ชุด ระดมเงินกว่า 2.1 พันลบ. ลุยขยายธุรกิจเครื่องมือแพทย์
10 ก.พ. 2565

นายปรีชา นันท์นฤมิต ประธานเจ้าหน้าที่บริหาร บริษัท อี ฟอร์ แอล เอม จํากัด  (มหาชน) หรือ EFORL ตัวแทนจำหน่ายเครื่องมือและอุปกรณ์ทางการแพทย์ เปิดเผยว่า ที่ประชุมผู้ถือหุ้นในวันที่ 9 ก.พ. 2565 ที่ผ่านมา มีมติอนุมัติการเปลี่ยนแปลงมูลค่าหุ้นที่ตราไว้ (พาร์) ของบริษัทฯ จากเดิมมูลค่าหุ้นละ 0.075 บาท เป็นมูลค่าหุ้นละ 0.75 บาท พร้อมทั้งอนุมัติเพิ่มทุนจดทะเบียนจำนวน 1,199.36 ล้านหุ้น มูลค่าที่ตราไว้หุ้นละ 0.75 บาท เพื่อรองรับการใช้สิทธิตามใบสำคัญแสดงสิทธิที่จะซื้อหุ้นสามัญของบริษัท รุ่นที่ 5 (EFORL-W5) และรุ่นที่ 6 (EFORL-W6)
โดยการออกและเสนอขายใบสำคัญแสดงสิทธิที่จะซื้อหุ้นสามัญของบริษัทรุ่นที่ 5 (EFORL-W5) จำนวนไม่เกิน 799,572,989 หน่วย เสนอขายให้แก่ผู้ถือหุ้นเดิมตามสัดส่วนการถือหุ้น (Right Offering) ในอัตราส่วน 5:1 เสนอขายในราคา 0.40 บาทต่อหน่วย อายุ 1 ปี ราคาใช้สิทธิหุ้นละ 1 บาท และใบสำคัญแสดงสิทธิที่จะซื้อหุ้นสามัญของบริษัทรุ่นที่ 6 (EFORL-W6) จำนวนไม่เกิน 399,786,494 หน่วยให้แก่ถือหุ้นเดิมที่ใช้สิทธิจองซื้อใบสำคัญแสดงสิทธิ รุ่นที่ 5 (EFORL-W5) ตามสัดส่วน 2:1 ( 2 หน่วย EFORL-W5 ต่อ 1 หน่วย EFORL-W6) เสนอขายโดยไม่คิดมูลค่าอายุใบสำคัญแสดงสิทธิ 3 ปีนับจากวันที่ออกใบสำคัญแสดงสิทธิ และราคาใช้สิทธิจะเท่ากับ 2.50 บาท
“หากบริษัทฯได้รับเงินจากการออกใบสำคัญแสดงสิทธิ และผู้ถือใบสำคัญแสดงสิทธิจองซื้อหุ้นสามัญเพิ่มทุนเต็มจำนวน จะได้เม็ดเงินระดมทุนประมาณ 2,100 ล้านบาท ภายในระยะเวลา 3 ปี ทำให้สามารถมีโอกาสขยายงานใหม่ๆ ผลักดันผลการดำเนินงานโตแบบก้าวกระโดด นำไปสู่การปลดเครื่องหมาย C ได้เร็วขึ้น”นายปรีชา กล่าว
สำหรับเงินที่ได้จากการเพิ่มทุนจะนำไปใช้เป็นเงินทุนหมุนเวียนในการดำเนินธุรกิจเครื่องมือทางการแพทย์ เพื่อเพิ่มสภาพคล่องทางการเงิน  เนื่องจากปัจจุบันบริษัทฯได้รับคำสั่งซื้อเครื่องมือทางการแพทย์เป็นจำนวนมาก และรองรับการขยายตัวของธุรกิจในอนาคตที่เกี่ยวข้องกับอุปกรณ์เชื่อมต่อทางการแพทย์ IOMT (Internet of Medical Things)  และลดสัดส่วน D/E Ratio ทำให้โครงสร้างทางการเงินมีความแกร่ง ส่งผลดีกับบริษัทฯในระยะยาว
ทั้งนี้บริษัทฯตั้งเป้ารายได้ปี 2565 เติบโต 20% จากปีที่ผ่านมามีรายได้รวมมากกว่า 2,000 ล้านบาท  ซึ่งจะมาจากการขยายตลาดในส่วนของฐานลูกค้าเดิมและกลุ่มลูกค้าใหม่ รวมทั้งการขยายในส่วนของผลิตภัณฑ์ผลิตภัณฑ์ใหม่เพิ่มขึ้น และธุรกิจเกี่ยวเนื่องทางเครื่องมือทางการแพทย์  ซึ่งธุรกิจดังกล่าวมีการเติบโตต่อเนื่อง อีกทั้งยังเป็นสินค้าที่จำเป็นต่อการดำรงชีวิต อยู่ใน Mega Trend และจากสถานการณ์การแพร่ระบาดของโรคไวรัสโควิด-19 ยิ่งเป็นอีกปัจจัยหนุนสำคัญ ที่ส่งผลให้ความต้องการเครื่องมือทางการแพทย์เพิ่มขึ้นตามไปด้วย